Carnvaron Mt.Augustus Denham    Beach-Outback-Beach  Nochdäm mr in Carnvaron dr zimmlig leergfrässeni 'Ässschrank' und dr Leerpumpti Wassertank widr uffgfüllt hänn sinnmr ufere zimmlig geile Sandroute in Richtig Gnaraloo. Zerscht hämmer eigendlich nur d Blowholes bim Point Quobba welle go aaluege, und denn hännmr ys überleggt, e plätzli z sueche do an däre wilde und vollschöne Küschte. Blowholes, das sinn so Felsriss/Löcher, wos Wasser voll  driprescht und denn bis zu 8m hoch könn Sprütze. Odr sinns mehr...wüssemr nümm, au egal, äml sau hoch. Und s het wirklig gsprützt...schiintz kääme do ame lüt um willsi so dummwit füürestöhn ...und denn kunnt sone blow durchs hole und risst dä glei mensch eifach wäg vom fels...  Wennme mol in däre Gegend isch, söttme das Schauspiel ächt go aluege!  Jedefalls sinnmr denn witr...ohni allzugenau z rächne wäge Kilometer...mr hänn dänggt do isch sicher easy e Plätzli finde und so...  Alles in allem  sinnmr denn abr doch 60km bis Quobba (und dasch ebbe nid s gliche wie Point Quobba...) und denn nomol 70km bis Gnaraloo gfahre...und die letschte 70km isch e deftigs sand-Strössli gsi. Hämmer jo vorhär nid gwüsst...und so isches halt au nid so schnäll gange wiemer dänggt hänn, und usser e Campingplatz ebbe bi däm Quobba - womer jo nid hänn ane welle isch links und rächts gaaarnid so öbbis wiene gmietlig Plätzli odr e Strösssli wome könnt hinderefahre ko...nei, eifach gradus, nid aahalte sunscht sandemr y...und  nid dängge, nur faahre...susch kömmemr hüt sowieso nüm a...immer widr 'wieviel Kilometer gohts no?'... 'was immer no so viel?' - will jo, s problem isch, dass me jo do eifach mehr zyt brucht...Irgendwenn isch denn d Stross links odr rächts...ööhm...links sig e camping...also göhnmr rächts...und do sinnmr grad 10km witter ine Homestead gfahre...e Homestead ka alles sy...Tankstell, Übernachtigsmöglichkeit, eifach e Huus vo öbberem... odr eifach e Farm... und diesmol isches also e Übernachtigsmöglichkeit gsi  wo sogar Internet abotte het...voll im 'nüt' e GratisInternetstation...abr blybe hännmr nid könne, s sig do nid für Auto...sondern für lüt wo die Hüttene dört vorne wänn miete...mr sölle doch öbbe 10km zruggfahre dört heigs e Camping...  Aaaaha...hännmr gar nid gwüsst...Toll also widr 10km zrugg...also nüt mit Wildcampe hüt...göhnmr halt uf dä Kämping...isch sicher eh günschtig do und no luschtigi Vögel do hinde...  Het denn 36 Doller koschtet und isch denn eine vode schäbigere Sorte Camping het  sich uusegstellt...zwar isch die jungi, blondi, ozeanblaui Auge-Frau saumässig Kreativ dure Daag und überall hänge do Sache umme wo si sälber baschtlet het, ächt sympatisch...abr ihri Priise...für alles...däre hets paar wälle z viel durchs hirni gspielt...odr Ihre Surferboyfriend hetere s Board bitz z oft um d ohre prüglet...und schissibutze ka wedr är no si...  Janu. Mr zahle jo gärn für kreativi Mensche und hänns denn au richtig gnosse do z sy. Isch e schöne Flägg, und dure Summer wimmlets do  anschiinend vo Surfer.  Mr hänn denn abr doch nid welle bliibe, will s het bruuutaaal gwiindet, und usser d surfer in ihrne tolle Nassazüüüg (Wetsuit) findet das gläb niemer wirklig luschtig. Kasch nid ligge am Strand, kasch nid läse kasch eigendlich nur irgendwie probiere Windschattewändli baue wo vilicht heebe... und das hämmer zwar gschafft, abr nööö, do sinnmr denn glich widr gange... Die ganzi küschte duet also Winde, scho soo huere lang hännmr die ganz zyt dä huere dräggswind, huere früsch und so dass  z nacht dr charre wagglet...nö, jetzt hännmr gnue und göhn widr ins Outback. Mount Augustus...dasch doch e Idee. Dört isch widr warm und s het widr so Pools vo Flüss wo gli keini me sinn... und Fliege hets do jo nid weniger...also hopp  So sinnmr gfahre, Kilometer um Kilometer, ganz Aussie-Like...bis zum Ort Gascoyne Junction. Dört hets vilicht Lüt...sit do iiirgendwenn mol e sau Sturm drüber isch hännsi gläb genau nur no öbbis gmacht, s Pup widr so ufbaut, dassme ka dört hogge und bierli dringge, dr  räscht hännsi glo. Egal, ob Caravanpark, Wohngebiet, odr wases dört so für Hüser ka het..jedefalls het öbbe alles glich usgseh...wiene riiese Schrottplatz...odr s sinn alles Messies do...und sammle dr ganz scheiss vo ihrem läbe und stellenen irgendwo in Garte...will do jo eh nüt wirklig wagst... Jo, me hörts, mr sinn widr zrugg bi de schreege Vögel, bidr Hitz und de Original-Australische Ywanderer...Hänn denn e Dorf Witter eine Kenneglernt, dr Jim, dä het d 'Cobra Station' betriebe (e Tankstell und e  Camping...odr so) dä het vor öbbe 40 Joohr do Goldnuggets gfunde... Isch sit denn do bliebe und s gfalltm. Het grad bitz stritt mit sinere 'Frau' Mary...dasch eini...e richtigi Brutt...e Räf vomene immr bitz 'drunken-Cowgirl'...isch au Gärnterin vo Perth und findet, ihre Maa sigere verleidet und si läbt jetzt do...und wie die Dame Ziggis drüllt het...hänndr vilicht au scho Münzrolle gröllelet...das machtme jo mit 2 Händ ufem Tisch...me schläggt si zwar nid ab, abr d art wieme röllelet...hm, und si baut ebbe so  und schläggt denn öbbe dr ganz stummpe ab...abr si weiss, dass si nid ka rolle...abr s sinnere d Ziggis usgange...hetsi gfluecht... mr hänn dört bitz öbbis drungge und uns däne beidne Ihri Gschichte aglost. Sie het in Exmouth mol e Huus ka, das hetsi verkauft und jetzt steggtsi dr ganz Batze ins Huus vom Jim. Und zu Wiehnachte wöll si ihm e sone Bassin schängge und mit Bier fülle...das wurd sicher luschtig. Si het uns denn no dr ganz Schuppe zeigt. Extrem eifach. Die zwei mache us nüt nid viel me, abr sinn  stolz druff und jede Touri wo kunnt isch härzlig willkomme. S sinn au grad zwei Schwoobe dört gsi für 2 - 3 Nächt. Mir hänns uns au no kurz überleggt, sinn denn abr mol witr. Hänn ghofft, bim Mt. Augustus e Freecamp z finde. Het denn klappt, will dä ufem Campingplatz dört, isch niene gsi, und so sinmr halt denn ohni z zahle widr furt. Eiiiiaaaa  Jo, jetzt bini bitz vom 'Wäg' abko...untrwägs vo do noch dört sinnmr no ind Kennedy Range und denn ebbe zum Mt Augustus NP. Schöni Flägge Outback. Abr mr löhn  lieber bitzi Fotteli reede...(wenns denn widrmol klappt). S Ziel isch ämel erreicht. S isch widr heiss, s hett immer no Fliege und mir könne widr ohni Windsturm sy und zum Wandere isches eh z heiss also eifach fuuli hut und sy.  Irgendwenn und wie sinnmr denn zum Murchinson Roadhouse ko. Das het abr grad öbbe no 3 Dose Sprite und 6 Glace ka...und überhaupt isches grad am zuedue gsi...(am 5h...e Tankstell...und was wennmr 5minute spöter ko wäre und kei Moscht me ka hätte...dasch do e Higway do...) abr  ebbe e Unteerte und Australie het nid die Arbetsmoral, die mache zue wennsi nüm luscht hänn glaub, und denn isch jo e andrmol au widr e Daag... - nei scho nid so krass, abr die nämme das alles nid so sträng do...  Jedefalls hännmr uns no e Glace und je e sone Dose gschnappt und sinn, kum dusse - vor verschlossene Düüre ghoggt. S gleine Meitli wo no gholfe het ykassiere isch denn gli druf abe mitm Quad vrbygrösslet und het uns gseit, hinterem Huus heigs im Fall no e Caravanpark, 15 Dollar only, und mr  sölle doch ko.  Mr hänn abr scho e Plätzli gspienzlet und hännere denn gseit dassmr nid kömme. Do hetsi bitz e Lätsch zooge und isch widr vollgas drvo. (die isch öbbe 7ni gsi J)  E wirklig schöns Plätzli über d Nacht und e Blietepracht am negschte Morge ufem Wäg zrugg and Küschte isch denn dr Abschluss gsi vo unserem kleine back ins Outback-trippli. Wo denn ändlig widr dr Teerbode ko isch hets grad widr mol guet do, ohni Staublunge und ohni luts gerumpel mitem Mp3 könne z fahre. S isch widrmol Zyt  gsi, dr Wassertank z fülle und am Auto bitz Strom z gä, so sinnmr denn z Denham 'Ycheckt.' Eigenlich hännmr no welle go käffele, abr ebbe...am 4i mache anschinend Kaffis zue...wenn lernemer das eigendlich ändlig mol...und dr Wind isch au no do. Vor uns wärs Cape Perron...e Sandstroos ufe Halbinsle wo Delphin ummeschwimme...  Abr s Wätter schiint umzschlo...mol luege morn was dr Morge meint.  Dr Morge het denn gmeint, nei, und so sinnmr halt alles andere go aluege do. Dr Shellbeach, e Grosse  Strand mit numme kleine Babymuschle...VOLL, kei Sand, nur Muschle...si dien die mittlerwiile Industriell füre Wägbau und so Ysetze...e Teil isch aber gschützt vo däm Beach und ghört wie eigendlich die ganzi Halbinsle do zum Wältnaturerb vodr UNESCO. Hänn denn no erfahre, was Stromatolite sinn. Das sinn uuuralti Läbewäse wo nur in extrem Salzige und ruhige Küschteteil läbe. Sehn eigenlich us wie Stei...wachse aber anschiinend und sinn extrem afällig uf beriehrige. Friener sige d Arbeiter mit Ihrne Kutsche ans  Meer gfahre zum Ihri Gieter uf Schiff z laade, und no hütt könnme d Waagespuure seh. Die dien sich also kum me erhole vo so Beschädigunge, nur durch dr extremi Schutz, blibe die wo no sinn erhalte. Me dörf dört also nid ins Meer und alles nur ufeme Stääg aluege. Was au no interessant gsi isch. In däm Gebiet do dien si Blockwiis e Material abbaue, wo us Muschle und Sand bestoht. Also sone art: Muschel-Zemänt-Stei. Us däm wärde Huusmuure Baut und sunscht so Info-Bays für d Touris. Odr sunscht züüg und sache.  Jedefalls bautme das so wies isch ab und das hebt. Will irgend e chemischi Reaktion passiert wo dä spezielli Sand mit däne Muschle (au so BabyMuschle) verbindet. Steihart, wirklig. Mr hänn den do imene ächt saumässig gmietlige Kaffi (und das isch do sälte!) käffelet und hänn ys denn e plätzli am Meer gsicheret. S het also doch nid afo schiffe...abr het jo au so e schöne Daag gä